As Corz

:*Iste articlo ye sobre *'as Corz**. Ta atros emplegos de **as Corz** se veiga [[As Corz (desambigación)]], ta **Corz** se veiga [[Corz (desambigación)]].''


**As Corz** ( en [[aragonés ribagorzano]] **Las Corz**'', pronunciau /as'korθ/, /las'korθ/; oficialment en [[Idioma castellano|castellano]], ''Lascorz'') ye un [[lugar]] [[Aragón|aragonés]] d'o [[municipio]] de [[La Foradada d'el Toscar]], en a [[comarcas d'Aragón|comarca]] de [[Ribagorza]] y a provincia de [[Provincia de Uesca|Uesca]]. A suya [[población humana|población]] ye de 4 habitants ([[2018]]).

==Cheografía==
As Corz se troba d'entre a cota d'os 800 y a d'os 900 metros sobre o nivel d'a mar, en as [[garra (orografía)|garras]] sudoccidentals d'o [[sarrato|sarrau]] que se conoix como «sarrato d'as Corz», prolargación d'a [[sierra de Campanué]] por a man d'a Fueva, o cual desepara a baixant d'o barranco de a Cort ([[afluent]] d'o [[río d'a Nata]]) de a cabecera de o [[barranco d'a Usía]], en a que se troba as Corz.

Por a suya posición cheografica, tanto [[a Cort]] como as Corz fan parte efectiva d'a depresión y subcomarca sobrarbenca que ye [[a Fueva]], participando en bels d'os suyos costumbres y tradicions, como por eixemplo a romería anyal ta la [[santuario de Santa María de Bruís|Virchen de Bruís]]. L'acceso a la población se fa por una pista [[gudrón|asfaltada]], camal lateral d'a [[carretera local]] HU-V-6442 (ctra. de [[Tierrantona]]), que se desvía d'ella a ran de [[Charo]].

As poblacions mas amán de as Corz son todas d'o [[A Fueva (municipio)|municipio d'a Fueva]]: Charo a poquet mas de 3 Km y [[O Pocino de Charo|o Pocino]] a 3 tamién. Ta Tierrantona a distancia ye de menos de 5&nbsp;km, y [[A Lueza (Charo)|a Lueza]], [[o Lumo de Ranyín]] y [[Ranyín]], en o solano en a [[cuentra]] d'a Usía, tamién son en a zona.

===Urbanistica===

Forman as Corz tres barrios. O primer ye de d'una casa en o costau d'a pista que da l'acceso ta a población, con bellas construccions agropecuarias. O segundo ye a on se troba a [[ilesia (edificio)|ilesia]] y d'alcuerdo con cualques autors, se i percibe o que podría haber estau l'emplazamiento d'o [[castiello]] que habría dau nombre a las Corz. O tercer barrio ye a on se troba ''Casa Pardina'', con una [[torre]] defensiva de base cuadrada en a localidat se diz que ye encantada.

==Historia==
O momento historico mas estudiau d'a historia d'as Corz ye un acontecimiento escaito en l'anyo [[1590]], por un treballo que va estar publicau en a revista ''[[Linajes de Aragón]]'' por Alberto Panillo en l'anyo 1910, en referencia con l'[[Apellito Lascorz|apellido Lascorz]], que en l'actualidat lievan cualques linaches con oríchens en [[Sobrarbe]].

Panillo, bibliotecario y decumentarista de profesión, se va trobar con un treballo previo de [[Tomás Fermín Lezaún Tornos|Lezaún]] que parlaba d'una investigación [[perito|perital]] que se va fer por orden de bels deputaus d'as [[Corz d'Aragón]] ta esclareixer uns feitos d'armas contra la fortificación de as Corz, que yera encomendada a un noble local de nombre «''Juan de Lascorz''», sinyor «''de Las Corz''» y «''de [[Senz]]''», y que eventualment s'heba visto setiada por una fuerza amprada de mas de trecientos hombres achustaus d'os lugars d'o [[Pallaruelo de Monclús]], de [[Navarri]], de [[A La Foradada d'el Toscar|a Foradada]] y de a villa de [[Campo (Uesca)|Campo]]. De o castiello pareix que no en queda si que una [[era]] que podría haber estau a base d'a fortificación. Lo que no se sabe ye si se destruyió en ixe inte u dimpués.

O dito articlo, chunto con bellas altras informacions mas, le van servir a o [[chenealochía|pseudochenealochista]] y manifiesto impostor [[Eugenio Lascorz Labastida]] (1886 - 1952; avogau de profesión, descendient d'una branca [[val de Chistau|chistabina]] de l'apellido) que a partir d'a [[Anyos 1920|decada de 1920]] va comenzar a construir-se una fabulosa historia sobre as oríchens d'iste apellido toponimico, usado informacions imprecisas que o conectarían con a [[Condato de Ribagorza|casa condal de a Ribagorza]], y a traviés d'ella, con a dinastía imperial Láscaris Comneno de l'[[Imperio Bizantín]], de a cual, en l'apoteosi d'as suyas teorías, gosó arribar a afirmar que «Lascorz» yera la ''hispanización'' de l'apellido «Láscaris» (omitindo u simplament desconoixendo, a las modas d'ixa epoca, a fonetica [[luenga aragonesa|aragonesa]] que fa evident as oríchens altoaragonesas de l'apellido), y que os Lascorz actuals, y mas especificament éll como cabeza, heban d'estar os lechitimos hereders a o trono reyal griego. A teoría d'Eugenio Lascorz, actualment demostrada falsa por os cuatro cabos, conoixió bel interés por cualques autoridaz d'o [[franquismo|Réchimen Franquista]] en os [[anyos 1940|anyos 40]] y a primera metat d'os [[anyos 1950|50]], anque ixe interés va decayer a partir de a decada d'os 60.

== Demografía ==

== Toponimia ==

O nombre de as Corz ye una clara referencia a as [[cort]]z ta'l [[bestiar]] (d'o [[Idioma latín|latín]] < *COHORS, *COHORTIS). Iste tipo de [[corral]]s, muit populars en a montanya [[Alto Aragón|altoaragonesa]], sirven ta amallatar as [[ramada]]s en os puestos de paso. Bels autors han sinyalau que a palabra «cort» tamién ha designau historicament cualques tipos de [[facienda]]s rurals y propiedaz [[sinyoría|sinyorials]] rusticas en [[Aragón]].

L'uso de l'articlo inicial en o nombre pareix que podría haber variau con os anyos. En o [[sieglo XVI]] i hai indicios que fan pensar que encara se i podría haber emplegau a forma completa  -con L-, porque en os escaiximientos de 1590 lo tinent d'o castiello se feba decir «''Juan de Las Corz''», y o castiello, de «Las Corz».

== Parla ==

A [[parla (lingüistica)|parla]] d'as Corz se va estudiar en os [[anyos 1990]], drentro d'un estudio sobre a parla d'a Fueva que i fízon [[Fernando Romanos Hernando|Fernando Romanos]] y [[Fernando Sánchez Pitarch|F. Sánchez]]. A suya adscripción ye plenament [[aragonés fovano|fovana]], y anque o lugar perteneixca a un municipio con cabecera en a comarca de Ribagorza, no se considera substancialment diferent de a resta de lugars de a Fueva en cheneral. Sinyor Emilio Castillón Cosculluela va estar a persona enquestada d'iste lugar ([[marzo]] de [[1998]]).

==Imáchens==
<gallery>
Imachen:As Cortz - Val d'A Fueva dende o lugar.jpg|[[A Fueva]] dende as Corz.
</gallery>

==Fiestas==
*[[29 d'abril]], **Fiesta Mayor** fendo-le honras a [[Sant Pero mártir]].
*[[6 de chunio]], [[romería]] ta a [[ermita de Sant Quílez (As Corz)|ermita de Sant Quílez]].
*[[10 d'agosto]], **fiesta menor*', fendo-le honras a [[Sant Lorient]].

==Referencias==


==Vinclos externos==

* [http://books.google.es/books?id=sRh99N8kzvoC&pg=PA81&lpg=PA81&dq=Lascorz+foradada&source=bl&ots=sa2i5mJfwH&sig=vzNQPTOWMMON-6xDNg3uwj7ZJek&hl=es&ei=bqsUTd7-O8Gg8QOb4ej-Bg&sa=X&oi=book_result&ct=result&resnum=7&ved=0CDsQ6AEwBjge#v=onepage&q=Lascorz%20foradada&f=false Eixemplar dichitalizau d'a revista *Hidalguía'', de 1954, que parla d'as teorías d'Eugenio Lascorz]
* Vidio de como se parla l'aragonés actualment en as Corz
* Vidio de como ye que se parla l'aragonés actualment en as Corz